เอ็มเคสุกี้รุกหนักเล็งขายหุ้นปีหน้าขนาด2.5หมื่นล.
เอเซีย พลัส กล่อม &#8220;เอ็มเคสุกี้&#8221; เข้าตลาดสำเร็จ เล็งขายหุ้นกลางปี 2556 มาร์เก็ตแคป 2.5 หมื่นล้านบาท
21 พ.ย. 2555

เอเซีย พลัส กล่อม “เอ็มเคสุกี้” เข้าตลาดสำเร็จ เล็งขายหุ้นกลางปี 2556 มาร์เก็ตแคป 2.5 หมื่นล้านบาท
นายก้องเกียรติ โอภาสวงการ ประธานกรรมการบริหาร บริษัทหลักทรัพย์ (บล.) เอเซีย พลัส (ASP) เปิดเผยว่า บริษัทมีแผนนำบริษัท เอ็มเค เรสโตรองต์ ผู้ประกอบการร้านอาหารและเครื่องดื่มภายใต้ชื่อ “เอ็มเคสุกี้” เข้าจดทะเบียนในตลาดหลักทรัพย์แห่งประเทศไทย (ตลท.) กลางปี 2556 โดยมีการเจรจามานานแล้วและส่วนตัวมีสายสัมพันธ์ที่ดีกับผู้บริหารเอ็มเคฯ
ด้านแหล่งข่าววงการตลาดทุน เปิดเผยว่า บริษัท เอ็มเคฯ อยู่ระหว่างเตรียมตัวยื่นแบบแสดงรายการข้อมูลเพื่อเสนอขายหุ้น (ไฟลิง)ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) หลังจากที่ผู้บริหารปฏิเสธการเข้าตลาดหุ้นมาโดยตลอด โดยคาดว่าน่าจะมีมูลค่าหลักทรัพย์ตามราคาตลาด (มาร์เก็ตแคป) ประมาณ 2.5 หมื่นล้านบาท
ทั้งนี้ บริษัท เอ็มเคฯ ได้จดทะเบียนแปรสภาพเป็นบริษัทมหาชน ภายใต้ชื่อ บริษัท เอ็มเค เรสโตรองต์ กรุ๊ป เมื่อวันที่ 23 ส.ค.ที่ผ่านมา และได้ขยายขอบเขตในการประกอบธุรกิจจากภัตตาคาร ร้านขายอาหารและเครื่องดื่ม เป็นผู้ประกอบการกิจการโรงแรม ภัตตาคาร บาร์ ไนต์คลับ มีทุนจดทะเบียน 414,50 ล้านบาท มีกลุ่ม “ธีระโกเมน” และ “หาญจิตต์เกษม” เป็นผู้ถือหุ้นใหญ่สัดส่วนเกือบ 100%
ปัจจุบันเอ็มเคฯ มีสาขาในประเทศกว่า 300 แห่ง และมีสาขาในญี่ปุ่น 15 แห่ง โดยในช่วง 5 ปีที่ผ่านมา (2550-2554) บริษัทมีรายได้เติบโตต่อเนื่องจาก 6,712.09 ล้านบาท ในปี 2550 เป็น 10,087.36 ล้านบาท ในปี 2554 ขณะที่กำไรสุทธิเติบโตจาก 987.14 ล้านบาท เป็น 1,513.61 ล้านบาท